ওড়িশায় পরিযায়ী খুনে প্রতিবাদ মমতার, জুয়েল রানার পরিবারের পাশে থাকার বার্তা

ওয়েবডেস্ক-  বিজেপিশাসিত (BJP Ruled) ওড়িশায় (Odisha) পরিযায়ী শ্রমিক জুয়েল রানা (Jewel Rana)  খুনে কড়া নিন্দা করলেন মুখ্যমন্ত্রী মমতা বন্দ্যোপাধ্যায় (Cm Mamata Banerjee)। সোশ্যাল মিডিয়ায় পোস্ট করে এই ঘটনার প্রতিবাদে গর্জে ওঠেন তিনি। সেই সঙ্গে জুয়েল রানার পরিবারের পাশে থেকে সব রকম সহযোগিতা সহ আর্থিক ক্ষতিপূরণের বার্তা দিয়েছেন মুখ্যমন্ত্রী। মুখ্যমন্ত্রী বলেন, বাংলা ভাষায় কথা বলা কোনও অপরাধ হতে পারে না।

গত বুধবার রাতে মুর্শিদাবাদ (Murshidabad) জেলার পরিযায়ী শ্রমিক (Migrant workers) জুয়েল রানাকে বাংলাদেশি সন্দেহে ওড়িশার সম্বলপুরে জেলায় পিটিয়ে খুনের ঘটনা ঘটে। এই ঘটনার প্রতিবাদে মমতা বন্দ্যোপাধ্যায় লেখেন, ‘প্রতিটি বিজেপি – শাসিত রাজ্যে বাংলাভাষী মানুষের উপর যে নির্মম অত্যাচার ও নিগ্রহ নেমে এসেছে আমরা তাকে তীব্র ধিক্কার জানাচ্ছি। আমরা নিগৃহীত, সন্ত্রস্ত ও অত্যাচারিত সেইসব পরিযায়ী বাংলাভাষী পরিবারের পাশে আছি, সেই সব পরিবারকে আমরা সমস্ত রকম সমর্থন দেবো। মানুষের জীবনের বিনিময়ে কোন মূল্য হয় না, কিন্তু যেসব ক্ষেত্রে মৃত্যু ঘটছে সেইসব ক্ষেত্রে আমাদের অর্থনৈতিক ক্ষতিপূরণের অঙ্গীকার রইল। অতি সম্প্রতি জঙ্গিপুর এলাকার কিছু পরিযায়ী শ্রমিকের উপর বিজেপি- শাসিত ওড়িশা রাজ্যে নানা অত্যাচার নেমে এসেছে। এটা খুবই দুর্ভাগ্যজনক যে জঙ্গিপুরের সুতি এলাকার এক তরুণ পরিযায়ী শ্রমিককে সম্বলপুরে ২৪ শে ডিসেম্বর তারিখে পিটিয়ে মারা হয়েছে। মুর্শিদাবাদে পরিযায়ী শ্রমিকরা ওড়িশা থেকে সন্ত্রস্ত হয়ে বাড়ি ফিরছেন। এই মর্মান্তিক ঘটনায় আমরা পরিবারগুলির সঙ্গে আছি এবং নিহতের পরিবারের প্রতি আমাদের আর্থিক সহায়তাও পৌঁছে যাবে। বিজেপি – শাসিত রাজ্যগুলির এই সমস্ত ঘটনায় নিগ্রহকারীদের প্রতি আমাদের নিন্দা ও নিগৃহীতদের জন্য আমাদের সব রকম সাহায্যের প্রতিশ্রুতি রইল। বাংলা ভাষা বলা কোনো অপরাধ হতে পারে না। নিহত তরুণ জুয়েল রানার ব্যাপারে পশ্চিমবঙ্গ পুলিশ ইতিমধ্যে সুতি থানায় জিরো এফ আই আর রুজু করেছে এবং ইতিমধ্যে ৬ জনকে গ্রেফতার করা হয়েছে। আমার রাজ্যের পুলিশ টিম ওড়িশা গিয়েছে তদন্তের জন্য।‘

রাজ্যের ছেলেদের ভিনরাজ্যে কাজে গিয়ে এইভাবে হেনস্থায় তদন্তের অগ্রগতি সম্পর্কেও জানিয়েছেন মুখ্যমন্ত্রী। পশ্চিমবঙ্গ পুলিশ ইতিমধ্যেই সুতি থানায় জিরো এফআইআর রুজু করা হয়েছে। ঘটনায় ৬ জনকে গ্রেফতার করা হয়েছে। ওড়িশায় তদন্তে রাজ্যে পুলিশের টিম গেছে।

আরও পড়ুন-  শুনানিতে ডাক পেলেন কাকলি ঘোষ দস্তিদারের পরিবারের সদস্যরা!

প্রতিটি বিজেপি – শাসিত রাজ্যে বাংলাভাষী মানুষের উপর যে নির্মম অত্যাচার ও নিগ্রহ নেমে এসেছে আমরা তাকে তীব্র ধিক্কার জানাচ্ছি। আমরা নিগৃহীত, সন্ত্রস্ত ও অত্যাচারিত সেইসব পরিযায়ী বাংলাভাষী পরিবারের পাশে আছি, সেই সব পরিবারকে আমরা সমস্ত রকম সমর্থন দেবো। মানুষের জীবনের বিনিময়ে কোন…

— Mamata Banerjee (@MamataOfficial) December 27, 2025

প্রসঙ্গত, গত বুধবার ২৪ ডিসেম্বরের ঘটনা। ওড়িশার সম্বলপুরে শান্তিনগর এলাকায় মুর্শিদাবাদের সুতির চক বাহাদুরপুর গ্রামের বাসিন্দা জুয়েলকে বাংলাদেশি সন্দেহে পিটিয়ে মারার অভিযোগ ওঠে।

মারধর করা হয় সুতির আরও দুই বাসিন্দা পলাশ শেখ এবং আমির শেখকেও সেই বাংলাদেশি সন্দেহেই। দু’জনে গুরুতর আহত অবস্থায় হাসপাতালে চিকিৎসাধীন। ঘটনার মাত্র চারদিন আগেই ওড়িশায় কাজ করতে গিয়েছিলেন জুয়েল। ঘটনার দিন রাত ৯টা নাগাদ কয়েকজন স্থানীয় যুবক জুয়েল এবং অন্যান্যদের কাছে ভারতীয় হওয়ার নথি দেখাতে বলেন। এর পরে তাদের পোশাক আশাক দেখে বাংলাদেশি বলে তকমা সাঁটিয়ে দেওয়া হয়। এর পরেই তারা একসঙ্গে প্রায় সাত থেকে আটজন মিলে ওই যুবকদের উপর আক্রমণ শুরু করে, তাদের বেধড়ক মারধর করা হয়। রক্তাক্ত অবস্থায় জুয়েল এবং আরও দুই শ্রমিককে স্থানীয় সম্বলপুর হাসপাতালে নিয়ে যাওয়া হয়। সেখানে জুয়েলকে সেখানে মৃত বলে ঘোষণা করা হয়।